KOMISSION ASETUS (EY) N:o 709/98,

annettu 30 päivänä maaliskuuta 1998,

siemenalan tuen tietyistä yksityiskohtaisista säännöistä annetun asetuksen (ETY) N:o 1686/72 muuttamisesta tarkastusjärjestelmän osalta sekä riisinsiementen tuotannon vakautusmekanismin soveltamista koskevista yksityiskohtaisista säännöistä

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon siemenalan yhteisestä markkinajärjestelystä 26 päivänä lokakuuta 1971 annetun neuvoston asetuksen (ETY) N:o 2358/71 (1), sellaisena kuin se on viimeksi muutettuna asetuksella (EY) N:o 192/98 (2), ja erityisesti sen 3 artiklan 5 kohdan ja 11 artiklan,

sekä katsoo, että

neuvoston asetuksessa (ETY) N:o 1674/72 (3), sellaisena kuin se on viimeksi muutettuna asetuksella (ETY) N:o 3795/85 (4), vahvistettiin siemenalan tuen myöntämisen ja rahoituksen yleiset säännöt,

asetuksen (ETY) N:o 2358/71 3 artiklan 4 a kohdassa otetaan käyttöön riisinsiementen tuotantoa vakauttava mekanismi; tällä vakauttamismekanismilla on vahvistettava siementen tukeen yhteisössä oikeutettu enimmäismäärä siten, että säilytetään myyntimahdollisuudet suhteessa riisin yhteisestä markkinajärjestelystä 22 päivänä joulukuuta 1995 annetun neuvoston asetuksen (EY) N:o 3072/95 (5), sellaisena kuin se on viimeksi muutettuna asetuksella (EY) N:o 192/98, 6 artiklassa vahvistettuun perusviljelyalaan,

eri jäsenvaltioissa todettujen riisinsiementen maataloustuotosten määrittämiseksi on aiheellista käyttää samaa ajanjaksoa, jota pidetään edustavana asetuksessa (EY) N:o 3072/95; tätä varten ajanjaksolta 1990/91-1994/95 on otettu huomioon kolmen vuoden keskiarvo, jonka laskemisessa on jätetty huomiotta sekä korkeimman että alhaisimman tuotoksen vuosi,

tietyn markkinointivuoden aikana korjatut siemenet käytetään tavallisesti paddy- eli raakariisin ja riisinsiementen tuotantoon tarkoitettujen alojen kylvämiseen seuraavana markkinointivuonna; edustavana pidetyn ajanjakson aikana yhteisössä käytettiin yhden hehtaarin kylvämiseen 0,2 tonnia siemeniä; asetuksen (EY) N:o 3072/95 6 artiklassa vahvistetun 433 123 hehtaarin perusalan kylvämiseen tarvitaan 86 624,600 tonnia riisinsiemeniä,

siementen tukeen yhteisössä oikeutettu enimmäismäärä jaetaan tuottajajäsenvaltioittain käyttämällä perustana jäsenvaltioiden riisinsiementen tuotantoa saman edustavan ajanjakson aikana; olisi säädettävä tukeen oikeutetun enimmäismäärän jäsenvaltiokohtaisesta tarkistamisesta siementen tukeen yhteisössä oikeutetun enimmäismäärän rajoissa, jotta voidaan ottaa huomioon tuotosten vuosittainen vaihtelu,

vakautusmekanismin toiminnan vuoksi olisi vahvistettava määräpäivä, johon mennessä riisinsiementen tukea koskevat hakemukset on jätettävä ja johon mennessä jäsenvaltioiden on ilmoitettava komissiolle ne riisinsiementen määrät, joista tukea on haettu, jotta olisi mahdollista laskea kuhunkin tuottajajäsenvaltioon mahdollisesti sovellettavat vähennysprosentit,

riisinsiementen tuki voidaan maksaa vasta sen jälkeen, kun komissio on vahvistanut kuhunkin tuottajajäsenvaltioon sovellettavat vähennysprosentit,

yhteisön tukia koskevien säännösten noudattamista on valvottava tehokkaasti; tätä varten olisi määriteltävä yksityiskohtaisesti hallinnollisten ja paikalla tehtävien tarkastusten perusteet ja tekniset yksityiskohdat; paikalla tehtävistä tarkastuksista saatu kokemus huomioon ottaen tarkastusten vähimmäismäärää olisi täydennettävä riskinarvioinnilla ja täsmennettävä siinä huomioon otettavat tekijät,

saatu kokemus sekä suhteellisuusperiaate ja ylivoimaisiin esteisiin liittyvät erityisongelmat huomioon ottaen olisi annettava säännöksiä, joiden avulla voidaan tehokkaasti estää sääntöjenvastaisuudet ja petokset sekä asettaa niitä koskevat seuraamukset; tässä tarkoituksessa olisi säädettävä sääntöjenvastaisuuden vakavuuden mukaan porrastetuista seuraamuksista, joista vakavin voi olla järjestelmän ulkopuolelle sulkeminen kyseisen vuoden ja sitä seuraavan vuoden ajaksi,

olisi otettava käyttöön tehokas järjestelmä, jonka avulla voidaan varmistaa, että tuet ovat perusteltuja ja määrätä, että hakemuksen myöhästymisestä seuraa tuen vähennys; tämän järjestelmän olisi perustuttava yhdennettyyn hallinto- ja valvontajärjestelmään, josta säädetään tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä 27 päivänä marraskuuta 1992 annetussa neuvoston asetuksessa (ETY) N:o 3508/92 (6), sellaisena kuin se on viimeksi muutettuna asetuksella (EY) N:o 820/97 (7), ja tiettyjä yhteisön tukijärjestelmiä koskevan yhdennetyn hallinto- ja valvontajärjestelmän soveltamista koskevista yksityiskohtaisista säännöistä 23 päivänä joulukuuta 1992 annetussa komission asetuksessa (ETY) N:o 3887/92 (8), sellaisena kuin se on viimeksi muutettuna asetuksella (EY) N:o 2015/95 (9), ja

siementen hallintokomitea ei ole antanut lausuntoa puheenjohtajansa asettamassa määräajassa,

ON ANTANUT TÄMÄN ASETUKSEN:

1 artikla

Muutetaan komission asetus (ETY) N:o 1686/72 (10) seuraavasti:

1. Lisätään 1 a artikla seuraavasti:

"1a artikla

Tässä asetuksessa `kaupan pitämisellä` tarkoitetaan pitämistä saatavilla tai varastossa, pitämistä esillä myyntitarkoituksessa, myytäväksi tarjoamista, varsinaista myyntiä tai toimittamista toiselle henkilölle."

2. Lisätään 2 a artikla seuraavasti:

"2 a artikla

1. Tuen myöntäminen edellyttää, että tuensaaja on hakemuksen esittämispäivänä tosiasiallisesti pitänyt tukihakemuksen kohteena olevia siemeniä kaupan kylvösiemeninä. Tukea myönnetään ainoastaan sillä edellytyksellä, että tuensaaja todistaa tämän vaatimuksen noudattamisen kyseistä jäsenvaltiota tyydyttävällä tavalla.

2. Jäsenvaltioiden on tehtävä ennalta ilmoittamatta tarkastuksia tukea saaneiden siementen ensimmäisen käyttötarkoituksen selvittämiseksi sekä sen varmistamiseksi, että tuen myöntämistä koskevia edellytyksiä on noudatettu, ja niiden on ilmoitettava komissiolle näiden tarkastusten tuloksena toteutetut toimenpiteet."

3. Korvataan 3 artikla seuraavasti:

"3 artikla

1. Riisinsiemeniä lukuun ottamatta tuki myönnetään siementen lisääjälle hakemuksesta, joka on jätettävä korjuun jälkeen ja ennen kyseisen jäsenvaltion kullekin lajille tai lajikeryhmälle vahvistamaa päivämäärää.

2. Riisinsiemeniä lukuun ottamatta jäsenvaltion on maksettava tuki lisääjälle hakemuksen jättämistä seuraavien kahden kuukauden kuluessa ja viimeistään korjuuvuotta seuraavan vuoden 31 päivänä heinäkuuta."

4. Lisätään 3 a, 3 b ja 3 c artikla seuraavasti:

"3a artikla

1. Riisinsiementen osalta enimmäismäärä, josta tukea voidaan Euroopan yhteisössä maksaa, on 86 624,600 tonnia vuodessa. Enimmäismäärä jaetaan tuottajajäsenvaltioiden kesken seuraavasti:

>TAULUKON PAIKKA>

Tuottajajäsenvaltiokohtaista määrää voidaan mukauttaa yhteisölle säädetyn enimmäismäärän rajoissa 3 kohdassa säädetyillä edellytyksillä.

2. Riisinsiementen tuki myönnetään yhteisölle vahvistetun enimmäismäärän rajoissa riisinsiementen lisääjälle hakemuksesta, joka on jätettävä korjuun jälkeen ja ennen sitä seuraavan vuoden 20 päivää kesäkuuta, sanotun kuitenkaan rajoittamatta 2 a artiklan soveltamista. Tuottajajäsenvaltioiden on ilmoitettava viimeistään siementen korjuuta seuraavan vuoden 15 päivänä heinäkuuta komissiolle määrät, joista hakemuksia on tehty.

3. Jos kokonaismäärä, josta tukihakemuksia on tuottajajäsenvaltioissa tehty, ylittää yhteisölle vahvistetun enimmäismäärän, tukea vähennetään kunkin asianomaisen jäsenvaltion osalta suhteessa jäsenvaltiolle vahvistetun kansallisen määrän ylitykseen. Tällaisessa tapauksessa komissio vahvistaa kuhunkin tuottajajäsenvaltioon sovellettavat vähennysprosentit.

4. Riisinsiementen osalta jäsenvaltion on maksettava tuki lisääjälle korjuuta seuraavan vuoden 31 päivän heinäkuuta ja 30 päivän syyskuuta välisenä aikana.

3 b artikla

1. Edellä 2 a artiklan 2 kohdassa tarkoitettuihin tarkastuksiin on sisällyttävä:

a) hallinnolliset tarkastukset, erityisesti ristiintarkastukset saman kalenterivuoden aikana perusteettomasti myönnettyjen kaksinkertaisten tukien estämiseksi. Ristiintarkastukset tehdään lohkoille, joista tehdyssä virallisessa tarkastuksessa on todettu tuen myöntämisen ja rahoituksen yleisten sääntöjen vahvistamisesta siemenalalla annetun asetuksen (ETY) N:o 1674/72 1 artiklan 1 kohdan ensimmäisessä luetelmakohdassa tarkoitetuissa direktiiveissä säädettyjen edellytysten noudattaminen;

b) kirjanpitoaineiston tarkastus vähintään tukea saaneiden siementen ensimmäisen käyttötarkoituksen varmistamiseksi;

c) kaikki muut jäsenvaltion tarpeellisiksi arvioimat valvontatoimenpiteet erityisesti sen välttämiseksi, että tuki maksettaisiin kolmansista maista tulevista varmentamattomista siemenistä.

Tarkastusten on katettava vähintään merkitsevä otos hakemuksista. Tämän otoksen on oltava vähintään 5 prosenttia kutakin lajia koskevista tukihakemuksista. Toimivaltaisen viranomaisen on määritettävä hakemukset, joita tarkastukset koskevat, erityisesti riskinarvioinnin ja jätettyjen hakemusten edustavuuden perusteella. Riskinarvioinnissa on otettava huomioon:

- tukien määrät,

- varmennettujen siementen määrät suhteessa tarkastettaviin pinta-aloihin

- kehitys verrattuna edelliseen vuoteen

- muut jäsenvaltioiden erikseen määrittelemät tekijät.

2. Jäsenvaltioiden on tarvittaessa valvottava jalostajia tai siemenlaitoksia sekä loppukäyttäjiä.

3. Komission asetuksen (ETY) N:o 3887/92 (*) seuraavia artikloja sovelletaan:

- tukien myöntämisedellytysten noudattamisen tehokkaan tarkastuksen osalta 6 artiklan 1 kohta,

- kansallisten lisäseuraamusten ja ylivoimaisten esteiden osalta 11 artikla,

- tarkastuskertomusten osalta 12 artikla,

- paikalla tehtävien tarkastusten osalta 13 artikla,

- perusteettomien maksujen osalta 14 artikla.

3 c artikla

1. Ylivoimaista estettä lukuun ottamatta hakemuksen jätön myöhästymisestä aiheutuu sen kohteena olevien tukien määrien vähentäminen 1 prosentilla sellaista päivää kohti, joihin tuottajilla olisi ajoissa jätetyn hakemuksen mukaan oikeus. Jos hakemus on jätetty riisinsiementen osalta korjuuta seuraavan vuoden 30 päivän kesäkuuta jälkeen tai sen jälkeen, kun on kulunut 10 päivää asianomaisen jäsenvaltion muille lajeille tai lajikeryhmille vahvistamasta päivämäärästä, hakemusta ei missään tapauksessa hyväksytä eikä sen perusteella voida myöntää tukea.

2. Jos jätettyjen tukihakemusten todetaan koskevan siemeniä, joita tuensaaja ei ole tosiasiallisesti pitänyt kaupan kylvösiemeninä, lisääjälle kyseiseltä lajilta maksettavasta tuesta vähennetään 50 prosenttia, jos määrät, joita ei ole todellisuudessa pidetty kaupan kylvösiemeninä, ovat yli 2 prosenttia ja enintään 5 prosenttia määristä, joista tukihakemus on tehty. Jos määrät, joita tuensaaja ei ole tosiasiallisesti pitänyt kaupan kylvösiemeninä, ylittävät 5 prosenttia tukihakemuksen määristä, lisääjälle ei myönnetä lainkaan siementen tuotantotukea kyseisen markkinointivuoden osalta.

3. Jos tukihakemus koskee virallisesti varmentamattomia siemeniä tai siemeniä, joita ei ole korjattu kyseisen jäsenvaltion alueella sen kalenterivuoden aikana, jona alkaa markkinointivuosi, jolle tämä tuki on vahvistettu, lisääjälle ei myönnetä lainkaan siementen tuotantotukea kyseisen markkinointivuoden ja sitä seuraavan markkinointivuoden osalta.

(*) EYVL L 391, 31.12.1992, s. 36."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan markkinointivuodesta 1998/1999 alkaen.

Ennen markkinointivuotta 1998/1999 rekisteröityjä lisäämissopimuksia tai -ilmoituksia koskeviin tukihakemuksiin ei kohdisteta asetuksen (ETY) N:o 1686/72 3 b artiklan 1 kohdan a alakohdassa tarkoitettuja tarkastuksia.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 30 päivänä maaliskuuta 1998.

Komission puolesta

Franz FISCHLER

Komission jäsen

(1) EYVL L 246, 5.11.1971, s. 1

(2) EYVL L 20, 27.1.1998, s. 16

(3) EYVL L 177, 4.8.1972, s. 1

(4) EYVL L 367, 31.12.1985, s. 21

(5) EYVL L 329, 30.12.1995, s. 18

(6) EYVL L 355, 5.12.1992, s. 1

(7) EYVL L 117, 7.5.1997, s. 1

(8) EYVL L 391, 31.12.1992, s. 36

(9) EYVL L 197, 22.8.1995, s. 2

(10) EYVL L 177, 4.8.1972, s. 26